मोहल्ले की छत पर उनकी मोहब्बत के किस्से मशहूर होने लगे, आखिर में पहल लड़की ने की
दोनों एक ऐसी ट्रेन में सफर कर रहे थे कि किसी भी दिन मुलाकात होनी तय थी। उनकी  मुलाकात किसी भी स्टेशन पर हो सकती थी। बस, उनके सब्र की परीक्षा चल रही थी।
उन दिनों कॉलेज की छुट्टियां थी। सूरज की जमीन पर ऐसी मेहरबानी थी कि आसमान से आग बरसती। जवान लड़के-लड़कियां दिनभर घरों में मोबाइल चलाते और शाम को देर रात तक छतों पर टहलते। अभी इस कस्बे में बहुमंजिला इमारतें नहीं बनी थीं। लोग छतों पर ही एक दूसरे से बातें कर लिया करते।
इसी शहर के एक मोहल्ले में दो छतें ऐसी थीं जिनके बीच में दो फिट की जगह थी जिसे कभी भी फांदा जा सकता या फिर सदियों तक न पटे यह दूरी। दोनों मकान किराये पर दिए जाते हैं, एक मकान में नया किरायेदार एक नौजवान लड़का आया। दूसरे मकान में किरायेदार एक लड़की आई।
शाम को दोनों अपनी-अपनी छतों पर टहलते हुए फोन पर बातें करते। अभी उनमें परिचय नहीं था। इसलिए एक दूसरे का नाम भी नहीं जानते थे, काम भी नहीं जानते थे। सिर्फ चेहरा पहचानते थे। मुश्किल के कभी नजरें मिल गईं तो अनजानेपन का भाव बिखेर देते। लेकिन हमेशा ऐसा होता कि दोनों छत पर साथ ही आते।
वे एक-दूसरे को न जानते हुए भी महसूस कर रहे थे। दूसरी छतों पर भी कुछ नौजवान आते तो इन्हें ऐसे घूरते कि मानो ये किसी दूसरी दुनिया के लोग हों। दोनों को रोज एक ही समय पर छत पर देख मोहल्ले में उनके बारे में बातें होने लगीं। कुछ लोग ये कयास भी लगाने लगे कि जरूर दोनों का चक्कर चल रहा है, वरना दोनों रोज एक ही समय पर छत पर क्यों आते हैं।
मोहल्ले के कुछ नौजवान उन्हें अपने क्लबों में शामिल करने की कोशिश करते। नजरें मिलाते तो मुस्कुराते और कभी-कभी हाथ हिलाकर ‘हाय-हेलो’ भी कर लेते, लेकिन इधर से ठीक रिस्पांस नहीं मिल रहा था। उन दोनों की अपनी ही अलग दुनिया थी, शायद उन्हें किसी और ग्रुप की जरूरत नहीं थी।
आखिर में मोहल्ले की टोली ने तंग आकर उन पर ध्यान देना बंद कर दिया था। यूं समझ लीजिए कि इनके होने या न होने से अब आसपास के नौजवानों को कोई फर्क नहीं पड़ता।
महीने बीत गए, न इधर से कोई पहल हुई, न उधर से कोई इंटरेस्ट दिखा बात करने का। लड़के ने एक दिन दोपहर को अपने लैपटॉप पर नुसरत की एक कव्वाली लगाई, उसे यह अहसास नहीं था कि आवाज तेज हो गई है। बगल के घर तक सुन रही होगी।
अगले दिन ठीक उसी वक्त लड़की के घर से भी नुसरत की कव्वाली बजी। अब यह सिलसिला ऐसा हो गया कि तय समय पर दोनों में से किसी एक घर में म्यूजिक बजना शुरू हो जाता, लेकिन छत का वही हाल था। कोई बातचीत नहीं।
एक दिन लड़का कुछ गुस्से में था तो म्यूजिक नहीं बजाया। लड़की के घर बजा, कुछ दिनों तक लड़के के घर म्यूजिक बंद रहने के बाद लड़की के घर से भी म्यूजिक बंद हो गया।
शायद वे दोनों एक अजीब-सी बैचेनी में जी रहे हों, लेकिन छत पर सहज दिखते। लड़का कई बार अपने लैपटॉप पर वाईफाई कनेक्ट करता, तो कई नाम से दूसरे कनेक्शन भी दिखाई देते। उसने सब पर अनेक तरह के पासवर्ड लगाने की कोशिश की, लेकिन सफल नहीं हुआ। शायद ऐसा लड़की ने भी किया हो। लड़की भी अपने कमरे में अकेली ही थी और शायद दिन में बाहर किसी जॉब पर जाती, शाम के समय वापस आती।
लड़का यह शेड्यूल जानता था, लेकिन कभी भी उसने लड़की का पीछा करने या उसके जाने की जगह जानने की कोशिश नहीं की। एक तरह से वे दोनों संतुष्ट पड़ोसी थे। न कोई शिकायत और न ही कोई मोहब्बत।
बगल में रहते हैं और रहने का एक-दूसरे को पूरा अहसास भी है। यूं समझ लीजिए कि वे एक ऐसी रेल में सफर कर रहे थे कि किसी दिन मुलाकात होनी तय थी। किसी भी स्टेशन पर हो सकती थी। उनकी सब्र की परीक्षा चल रही थी।
छोटे शहरों में ऐसी कई प्रेम कहानियां शुरू तो होती हैं, लेकिन पहल न कर पाने के डर से अधूरी ही रह जाती हैं। इनके मामले में भी बात आगे नहीं बढ़ पा रही थी।
एक दिन लड़का बीमार हुआ और उसका एक छोटा-सा ऑपरेशन हुआ। वह साहसी था, दोस्तों को बताने की बात तो दूर घर वालों को भी नहीं बताया। हॉस्पिटल गया, भर्ती हुआ और ऑपरेशन थियटर तक पहुंच गया।
ऑपरेशन के बाद लड़के को जब होश आया तो देखा कि सामने पड़ोस वाली लड़की नर्स की ड्रेस में है, लेकिन ऐसा नहीं था। वो कोई दूसरी लड़की थी। शायद प्यार इसी को कहते हैं जब आंख खुलते ही सबसे पहले उसका खयाल आता है जो दिल में बसा हो। लड़का भी शायद छत वाली पड़ोसन को देखने के लिए बेताब था।
कुछ दिनों में उसे हॉस्पिटल से छुट्टी मिल गई और वह अपने कमरे में वापस आ गया।
कितनी ही छोटी हो, बीमारी तो आखिर बीमारी होती है। उसे अजीब-सा अकेलापन और उदासी महसूस होने लगी। एक बार तो मन किया कि घर पर बता देता दे। फिर सोचा, घरवालों को चिंता होगी, परेशानी होगी। दोस्तों को इसलिए नहीं बताया कि सब तो किसी न किसी कम्पीटीशन की तैयारी कर रहे हैं। उनका टाइम खराब होगा।
ठीक तो हो ही गया है, कुछ दिनों की रेस्ट ही है। गुजार देगा ये दिन भी किसी तरह। लड़की लगातार छत पर आती रही और उसकी आंखें बगल वाली छत पर लड़के को खोजती रही, लेकिन वह तो कमरे से बाहर भी नहीं निकल सकता। छत पर जाने का तो सवाल ही नहीं था।
इन दिनों शामें बहुत उदास रहती हैं उस लड़के की। जिंदगी की निरर्थकता का अहसास होने लगा है। कुछ बीमारी का असर है तो कुछ दवाओं का। अकेला ही रहता है तो रोजमर्रा के काम खुद ही करने पड़ते हैं। इनके करने पर डॉक्टर की कोई मनाही भी नहीं है।
आज सुबह से उसका रोने का मन कर रहा था। कई बार खुद को रोका, लेकिन दिल पूरी तरह गम से भरा था और आंखें आंसुओं से। ऐसे में इंसान रोने से खुद को रोक नहीं सकता। अंत में वो रो पड़ा और जी भरकर रोया। गाल से आंसुओं की धारा बही जिसका एक सिरा उसके होंठों से आकर भी टकराया, जिन पर जीभ फेरने से आंसुओं का नमकीन स्वाद कई दिनों बाद चखा।
रोने से इंसान हल्का हो जाता है, वह भी कुछ ताजगी महसूस करने लगा। फिर उठकर मुंह धोया और पानी पिया।
तभी बेल बजी। दरवाजा खोलकर देखा तो बगल वाली लड़की थी। लड़के ने हैरानी से पूछा, “आप?”
“हां, पता चला कि आप बीमार हैं तो मिलने आ गई।” इतना कहकर लड़की बिना कहे ही कुर्सी पर बैठ गई।
“आपको किसने बताया?” लड़के को कुछ भी समझ नहीं आ रहा था।
“इन हवाओं ने कहा।” लड़की धीरे से मुस्कुराई।
कुछ देर दोनों के बीच चुप्पी पसरी रही। लड़की ने चुप्पी तोड़ी, “रोना अच्छी बात है। इससे मन हल्का हो जाता है।”
“लेकिन मैं रो नहीं रहा था।” लड़का अनायास ही अपना बचाव करने लगा।
लड़की ने गहरी सांस लेकर कहा, “जहां से संगीत सुनाई देता है, वहां से सुबकने की आवाज भी सुनाई देती है।”
दिल का रिश्ता दिल की बातें सुन रहा था। दो कमरों में बजता संगीत दो दिलों को जोड़ रहा था। कुछ बातें दिल बिना कहे ही सुन लेता है। छत से शुरू हुआ रिश्ता दिल की दहलीज तक पहुंच चुका था। दोनों के दिल के दरवाजे एक दूसरे के लिए खुल चुके थे।
दोनों जिस ट्रेन में सफर कर रहे थे वो उस स्टेशन पर पहुंच चुकी थी जहां से मुलाकातों का सिलसिला शुरू होता है।
- संदीप मील
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें